Conflictul continuu în care operatorul de telecomunicaţii se află cu unii dintre partenerii de afaceri, dar mai ales cu clienţii, cărora le serveşte periodic câte o veste deloc plăcută, nu are şanse să se apropie de sfârşit. De această dată, lucrurile sunt mult mai grave iar numărul celor afectaţi ar putea fi foarte mare.

Concret, RCS&RDS, compania controlată de omul de afaceri orădean Zoltan Teszari, riscă să rămână fără 70% din infrastructură. Cablurile de transmisie a semnalului ar putea fi tăiate în scurt timp, deoarece sunt amplasate ilegal, fără aviz de amplasament şi autorizaţie de construcţie.

Deşi noua legislaţie în domeniu prevede că, toate cablurile aeriene trebuie mutate în subteran, iar mass media a semnalat în repetate rânduri abuzurile făcute de această companie, lucrurile abia acum par să se mişte.Dar numai dintre autorităţi. Pentru operator orice zi întârziere este un câştig. Unul dintre motive ar fi acela că acţiunea costă milioane de euro, investiţie care nu poate fi suportantă de către companie. RCS&RDS are datorii destul de mari, iar băncile nu par dispuse să mai crediteze operatorul de cablu.

Cum s-a ajuns la această situaţie? Lista motivelor poate fi foarte lungă, de la susţinerea politică până la “toleranţa” manifestată de unele primării care au permis operatorului de cablu să-şi dezvolte reţelele fără avize. “Colaborarea” dintre RCS&RDS şi Electrica cu suportul unor autorităţi locale durează de mai bine de 10 ani. În baza unui contract de colaborare, operatorul şi-a instalat pe suportul stâlpilor de înaltă tensiune tronsoane de mii de kilometri de fibră optică.

În ceea ce priveşte plata chiriei, relaţiile contractuale dintre compania de cablu şi proprietarul stâlpilor prevedeau sume modice de chirie pentru utilizarea infrastructurii. Chiar şi aşa erau înregistrate datorii la plata chiriei.

Cifrele oficiale furnizate de una dintre companile din subordinea Electrica, şi anume Electrica Distribuţie Transilvania Nord sunt grăitoare. Astfel, lungimea liniilor electrice aeriene de 110 KV din patrimonial SC FDEE Electrica Distribuţie Transilvania Nord utilizate pentru circuite de telecomunicaţii aparţinând societăţii RCS-RDS este de 561,2 km, din care pentru 187 km nu există aviz de amplasament şi autorizare de construire. Pentru stâlpii de medie tensiune din lungimea liniilor de 443 km, ponderea amplasării ilegale, fără aviz, este de peste 70 la sută (328 km), iar pentru jumătate din lungimea reţelei RCS-RDS nu există autorizaţie de construire.

În ceea ce priveşte numărul stâlpilor din patrimoniul acestei filiale Electrica utilizaţi ca suport de operatorul de cablu – 158.515 bucăţi – din care pentru 40.694 bucăţi nu există aviz de amplasament şi pentru 54.596 bucăţi nu există autorizaţie de construire.

De precizat că, obţinerea autorizaţiilor cade în sarcina beneficiarului, adică RCSRDS.

Electrica Distribuţie Nord acţionează pe teritoriul câtorva judeţe – Cluj, Satu Mare, Baia Mare, Zalău. Dacă situaţie stă la fel pentru toate judeţele ţării, operatorului îi va fi foarte greu, nu numai financiar, dar şi logistic, să-şi aducă afacerea în legalitate.

Povestea pare să fi ajuns, în sfârşit, şi la urechile inspectorilor de la Curtea de Conturi, care au bătut la uşa Electrica Distribuţie Nord. Curtea de Conturi controlează şi aspecte legate de sumele încasate de compania de stat pentru “găzduirea” reţelei RCS-RDS.

Subiectul afacerii clădite la propriu pe umerii statului, nu este nou. A fost semnalat în repetate rânduri de mass media însă abia acum autorităţile par să se fi trezit, să fi citit legislaţia în domeniu şi să-şi dorească să acţioneze. Păcat însă, că dincolo de interesele unora sau altora, cei mai mulţi dintre clienţi vor fi victime colaterale şi vor suporta consecinţele.

